Jam enkonduke mi diris, ke, iasence, ĉiu esperantisto havas ekumenan vokiĝon. Des pli tio valoras por ĉiu kristana esperantisto. La statutoj de la kristanaj Esperanto-organizoj tion diras malkaŝe. Unu el la celoj de KELI estas: «Krei efikan kontakton inter kristanoj el diversaj landoj»; kaj de IKUE: «Strebi, por ke ĉiuj estu unu». Ni devas klopodi akiri ekumenan pensomanieron. Niaj revuoj kaj bultenoj devus dediĉi pli da spaco al ekumenismo. Ni devus klopodi, ke nia stilo, nia esprimomaniero estu pli ekumenaj.